Ψήφισμα του Ευρωπαϊκού Κοινοβουλίου

με τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2004, τμήμα VΙ — Ευρωπαϊκή Οικονομική και Κοινωνική Επιτροπή

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

- έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2004 [1],

- έχοντας υπόψη τους τελικούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2004, Τόμος III (N6-0027/2005 — C6-0362/2005),

- έχοντας υπόψη την ετήσια έκθεση του Ελεγκτικού Συνεδρίου για το οικονομικό έτος 2004, συνοδευόμενη από τις απαντήσεις των οργάνων [2],

- έχοντας υπόψη τη δήλωση αξιοπιστίας του Ελεγκτικού Συνεδρίου όσον αφορά την αξιοπιστία των λογαριασμών και τη νομιμότητα και κανονικότητα των υποκειμένων πράξεων, σύμφωνα με το άρθρο 248 της Συνθήκης ΕΚ [3],

- έχοντας υπόψη τη σύσταση του Συμβουλίου της 14ης Μαρτίου 2006 (5971/2006 — C6-0092/2006),

- έχοντας υπόψη τα άρθρα 272, παράγραφος 10, 275 και 276 της Συνθήκης ΕΚ,

- έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [4] και συγκεκριμένα τα άρθρα του 50, 86, 145, 146 και 147,

- έχοντας υπόψη το δημοσιονομικό κανονισμό της 21ης Δεκεμβρίου 1977 που εφαρμόζεται στον γενικό προϋπολογισμό των Ευρωπαϊκών Κοινοτήτων [5],

- έχοντας υπόψη το άρθρο 71 και το Παράρτημα V του Κανονισμού του,

- έχοντας υπόψη την έκθεση της Επιτροπής Ελέγχου των Προϋπολογισμών (Α6-0114/2006),

1. σημειώνει ότι το 2004 η Ευρωπαϊκή Οικονομική και Κοινωνική Επιτροπή (ΕΟΚΕ) διαχειρίστηκε προϋπολογισμό 103000000 ευρώ με ποσοστό χρησιμοποίησης 88,56 %· (2003: 98,12 %)·

2. σημειώνει ότι, όπως εμφαίνεται στο σημείο 9.23 της ετήσιας έκθεσης του Ελεγκτικού Συνεδρίου, τα πρότυπα εσωτερικού ελέγχου εγκρίθηκαν τον Ιούλιο του 2004 αλλά ότι δεν έχουν ληφθεί ακόμη όλα τα αναγκαία μέτρα προκειμένου να επιτευχθεί πλήρης συμφωνία με αυτά·

3. σημειώνει σε σχέση με τις διαπιστώσεις του Ελεγκτικού Συνεδρίου στο σημείο 9.7 της ετήσιας έκθεσης όσον αφορά τη μεταφορά μέρους των αποδοχών των υπαλλήλων με την εφαρμογή διορθωτικού συντελεστή τον σημαντικό αριθμό περιπτώσεων στις οποίες χορηγήθηκε το δικαίωμα μεταφοράς χωρίς δικαιολογητικά που να αποδεικνύουν επαρκώς την ύπαρξη του δικαιώματος των υπαλλήλων στη μεταφορά που ζητούσαν· σημειώνει ότι σύμφωνα με πληροφορίες που παρέσχε η ΕΟΚΕ ελήφθησαν διορθωτικά μέτρα το 2005·

4. υπενθυμίζει τη διαβεβαίωση που έδωσε η ΕΟΚΕ το 2004 ότι δεν σημειώθηκαν περαιτέρω παρατυπίες όσον αφορά την καταβολή εξόδων ταξιδίου των μελών της [6]· επισημαίνει ότι το Ελεγκτικό Συνέδριο στην ετήσια έκθεσή του για το οικονομικό έτος 2003 που δημοσιεύθηκε τον Νοέμβριο 2004 αναφέρθηκε παρόλα αυτά σε τρεις περιπτώσεις στις οποίες τα έξοδα ταξιδίου που καταβλήθηκαν σε Μέλη της ΕΟΚΕ ανέρχονταν στο διπλάσιο του ποσού που καθορίζεται στους κανόνες της ίδιας της ΕΟΚΕ· σημειώνει ότι οι βελγικές διωκτικές υπηρεσίες ξεκίνησαν επίσημη έρευνα με βάση ισχυρών εκ πρώτης όψεως αποδεικτικών στοιχείων της OLAF σύμφωνα με τα οποία μέλος της ΕΟΚΕ είχε αξιώσει αδικαιολόγητα επί έξι έτη ποσό έως 45000 ευρώ· είναι ενήμερο ότι η ΕΟΚΕ ψήφισε άρση της ασυλίας του εν λόγω μέλους και ότι αναμένεται απόφαση του αρμόδιου δικαστηρίου του Βελγίου πριν από το τέλος του 2006·

5. σημειώνει ότι το 2004 η ΕΟΚΕ τροποποίησε τον κανονισμό της με σκοπό να ορίσει αντιπρόεδρο αρμόδιο για ζητήματα προϋπολογισμού και για τις σχέσεις με το Κοινοβούλιο·

6. επιδοκιμάζει το γεγονός ότι η ΕΟΚΕ διεβίβασε την ετήσια έκθεση δραστηριότητας, περιλαμβανομένης έκθεσης του εσωτερικού ελεγκτή και η οποία συνοδευόταν από δήλωση αξιοπιστίας του κύριου διατάκτη·

7. σημειώνει την επιφύλαξη του Γενικού Γραμματέα της ΕΟΚΕ σχετικά με την αξιοπιστία των υπολογισμών των μισθών με το νέο λογισμικό του συστήματος μισθοδοσίας (NAP) κατά το οικονομικό έτος 2004, ζήτημα που περιγράφει και το Ελεγκτικό Συνέδριο στο σημείο 9.5 της έκθεσής του·

8. επισημαίνει τις ακόλουθες διαπιστώσεις που απορρέουν από την ετήσια έκθεση δραστηριοτήτων:

- αύξηση του αριθμού των μελών από 222 σε 317 (αύξηση κατά 42,79 %) μετά τη διεύρυνση την 1η Μαΐου 2004·

- κλείσιμο και αντικατάσταση του γραφείου παγίων προκαταβολών από 1ης Ιανουαρίου 2004 με άμεση επεξεργασία των εντολών πληρωμής στο ηλεκτρονικό πρόγραμμα Si2·

- αύξηση των αιτήσεων μετάφρασης κατά 33,5 % σε σύγκριση με το 2003·

- αύξηση κατά 35 % του αριθμού συνεδριάσεων·

- προβλήματα με το NAP καθώς και δυσκολίες στην πρόσληψη όλου του απαιτούμενου προσωπικού το 2004·

9. σημειώνει ότι εκτός από την μετακόμισή της στο προσφάτως ολοκληρωθέν κτίριο της Belliard, η ΕΟΚΕ, μαζί με την Επιτροπή των Περιφερειών, έχει πρόγραμμα κτιρίων που περιλαμβάνει τέσσερα άλλα κτίρια (Belliard 68, Belliard 96, Trèves και Remorqueur) και θα χρειασθεί και άλλα γραφεία για τις μελλοντικές διευρύνσεις·

10. αναμένει τον λογιστικό έλεγχο του Ελεγκτικού Συνεδρίου σχετικά με τις διαδικασίες αγοράς και ανακαίνισης για όλα τα κτίρια που μοιράζονται η Επιτροπή των Περιφερειών και η ΕΟΚΕ, περιλαμβανομένων των κτιρίων Belliard I και II· πιστεύει ότι πρέπει να διενεργηθεί λογιστικός έλεγχος και για την ανακαίνιση του κτιρίου Montoyer· επισημαίνει ότι η μίσθωση κτιρίων θα μειώσει σημαντικά τους κινδύνους που διατρέχουν μικρά όργανα και ότι αυτή η λύση πρέπει να εξετασθεί ως σοβαρή εναλλακτική δυνατότητα για μελλοντικά σχέδια περί κτιρίων· επικροτεί το γεγονός ότι, στο πλαίσιο της πολιτικής για τις ευαίσθητες λειτουργίες, μετατέθηκε ο επικεφαλής της μονάδας για τις υποδομές και ότι νέα πρόσληψη για τη θέση αυτή βρίσκεται σε εξέλιξη·

11. επιδοκιμάζει το γεγονός ότι η ετήσια έκθεση δραστηριοτήτων της ΕΟΚΕ περιλαμβάνει τα αποτελέσματα εκ των υστέρων επαλήθευσης σύμφωνα με το άρθρο 52 του κανονισμού της Επιτροπής (ΕΚ, Ευρατόμ) αριθ. 2342/2002 της 23ης Δεκεμβρίου 2002 για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου για τη θέσπιση του Δημοσιονομικού Κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων [7] που προβλέπει τα εξής:

"Το αποτέλεσμα των εκ των υστέρων επαληθεύσεων παρουσιάζεται, μεταξύ άλλων στοιχείων, στο πλαίσιο της ετήσιας έκθεσης δραστηριοτήτων που υποβάλλεται από τον κύριο διατάκτη στο οικείο όργανο"·

12. πιστεύει ότι ως προς το θέμα αυτό το παράδειγμα της ΕΟΚΕ θα μπορούσαν να ακολουθήσουν προς όφελός τους και άλλα θεσμικά όργανα.

[1] EE L 53 της 23.2.2004.

[2] ΕΕ C 301 της 30.11.2005, σ. 1.

[3] ΕΕ C 301 της 30.11.2005, σ. 9.

[4] ΕΕ L 248 της 16.9.2002, σ. 1.

[5] ΕΕ L 356 της 31.12.1977, σ. 1.

[6] Βλ. παράγραφο 3 του ψηφίσματος του Ευρωπαϊκού Κοινοβουλίου με τις παρατηρήσεις που συνοδεύουν την απόφαση σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2002 — Τμήμα VI — Ευρωπαϊκή Οικονομική και Κοινωνική Επιτροπή (ΕΕ C 104 Ε της 30.4.2004, σ. 698).

[7] ΕΕ L 357 της 31.12.2002, σ. 1. Κανονισμός όπως τροποποιήθηκε από τον κανονισμό (ΕΚ, Ευρατόμ) αριθ. 1261/2005 (ΕΕ L 201 της 2.8.2005, σ. 3).

--------------------------------------------------